**Kaip trumpinti žodį *elektroninis (-ė)*? (2025-02-24)**

     Naudodamiesi informacinėmis technologijomis rašome laiškus, tvarkome verslo reikalus ir net pasirašinėjame dokumentus. Nenuostabu, kad visur tenka pridėti žodį *elektroninis, tačiau* retas kuris nori rašyti elektroninis bankas, elektroninė knyga, elektroninis paštas, elektroninis verslas, elektroninė vyriausybė ir pan., todėl dažniau trumpinama e-bankas, e-knyga, e-parašas, e-verslas, e-vyriausybė. Tokia sutrumpinimų rašyba prieštarauja lietuvių kalbos taisyklėms. Žodžių junginiai *elektroninis bankas, elektroninė knyga, elektroninis paštas, elektroninis verslas, elektroninė vyriausybė* ir pan. turi būti trumpinami ***e. bankas****,* ***e. knyga, e. parašas****,* ***e. verslas****,* ***e. vyriausybė****.*  
     Ypač įvairuoja neteiktinas junginio elektroninis laiškas sutrumpinimas: e-mail, e-mailas, e-mail’as, e-paštas, emailas, imeilas. Jį turime rašyti ***e. laiškas*** *arba* ***el. laiškas****.* Taip pat trumpiname ir žodžių junginį elektroninis paštas: ***e. paštas****,* ***el. paštas*** *arba* ***el. p.***

*Parengė kalbos tvarkytoja Inga Radzevičienė*